

Strategie pentru consolidarea aplicării Cartei drepturilor fundamentale în UE

# Introducere

***Consolidarea declarației noastre a drepturilor omului în UE pentru a aborda noi provocări***

Proclamată acum 20 de ani și având valoare juridică obligatorie din 2009[[1]](#footnote-1), Carta drepturilor fundamentale a UE[[2]](#footnote-2) („carta”) a reprezentat un pas uriaș pentru integrarea europeană. Aceasta a reafirmat, într-un mod semnificativ, că UE se bazează pe drepturile fundamentale, pe democrație și pe statul de drept[[3]](#footnote-3). Aceste valori sunt strâns legate. Drepturile fundamentale pot fi eficace în viața oamenilor numai într-o societate în care instanțe independente garantează protecția lor și în care poate exista o dezbatere democratică deschisă și informată, cu o mass­media independentă și o societate civilă activă.

Carta se aplică instituțiilor UE în ceea ce privește toate acțiunile acestora. Strategia din 2010 a Comisiei Europene pentru punerea în aplicare efectivă a Cartei drepturilor fundamentale de către Uniunea Europeană[[4]](#footnote-4) a subliniat importanța ca UE să fie exemplară și să stabilească modul în care Comisia urma să asigure că aceasta respectă pe deplin carta. Carta este de asemenea aplicabilă statelor membre atunci când pun în aplicare dreptul Uniunii, iar strategia a exprimat hotărârea Comisiei de a utiliza toate mijloacele de care dispune pentru a asigura respectarea acesteia.

În ultimul deceniu, **carta a avut drept rezultat o mai mare promovare și protecție a drepturilor fundamentale ale cetățenilor în UE**. Carta a determinat adoptarea unei noi legislații UE care protejează și promovează în mod direct anumite drepturi esențiale. Noile reglementări privind protecția datelor, egalitatea de gen, protejarea avertizorilor de integritate, drepturile la un proces echitabil și la apărare, precum și victimele infracționalității sunt exemple-cheie[[5]](#footnote-5). Jurisprudența Curții de Justiție a UE („Curtea”) în care este invocată carta s-a dezvoltat considerabil[[6]](#footnote-6) într-o arie largă de domenii de politică[[7]](#footnote-7). Agenția pentru Drepturi Fundamentale a UE a devenit un organism de încredere al UE care furnizează date și analize comparative cu privire la drepturile fundamentale pentru a susține activitatea instituțiilor UE și a statelor membre[[8]](#footnote-8). Numărul de organisme naționale independente privind drepturile omului a crescut de asemenea într-o măsură semnificativă în UE[[9]](#footnote-9), punând baze solide pentru asigurarea respectării drepturilor cetățenilor în practică.

**Cu toate acestea, protecția drepturilor fundamentale nu este de la sine înțeleasă.** În ultimii zece ani au apărut provocări noi, de exemplu în domeniile migrației și al securității și, cel mai recent, în contextul crizei provocate de pandemia de COVID-19, care a generat restricții în privința unei game largi de drepturi și libertăți fundamentale[[10]](#footnote-10) și a amplificat inegalitățile. Tranziție către o economie verde[[11]](#footnote-11) și transformarea digitală oferă noi posibilități de a face drepturile fundamentale mai eficiente, însă generează și provocări. De exemplu, în timp ce automatizarea digitală este un factor esențial de progres, permițând creșterea eficienței și noi moduri de prelucrare a informațiilor, aceasta poate de asemenea să conducă la răspândirea discursurilor ilegale de instigare la ură, la împiedicarea libertății de exprimare, la creșterea supravegherii și la o discriminare severă[[12]](#footnote-12), să aducă prejudicii copiilor și să agraveze vulnerabilitatea anumitor grupuri[[13]](#footnote-13). Existența unor drepturi fundamentale eficace este o condiție prealabilă pentru îndeplinirea angajamentului UE de a nu lăsa pe nimeni în urmă.

Aceste noi provocări și evoluții necesită **un angajament reînnoit** pentru a se asigura că instituțiile UE și statele membre aplică carta la potențialul său maxim.

***Transformarea cartei într-o realitate pentru toți***

Această strategie propune acțiuni specifice pentru **consolidarea aplicării cartei, în special în statele membre**. Strategia se axează pe patru direcții:

1. asigurarea aplicării efective a cartei de către statele membre;
2. consolidarea rolului organizațiilor societății civile, al apărătorilor drepturilor omului și al practicienilor din domeniul justiției;
3. încurajarea utilizării cartei drept punct de reper pentru instituțiile UE și
4. consolidarea conștientizării de către cetățeni a drepturilor care le sunt conferite de cartă.

Strategia răspunde solicitărilor Parlamentului European privind o monitorizare mai atentă a aplicării cartei în statele membre[[14]](#footnote-14), concluziilor Consiliului privind instituirea unor modalități de îmbunătățire a aplicării cartei[[15]](#footnote-15) și contribuțiile statelor membre[[16]](#footnote-16).

Acțiunile instituite prin această strategie se vor axa pe **prevenire, promovare, punere în aplicare și asigurarea respectării**.

Asigurarea respectării drepturilor și valorilor fundamentale ale UE constituie o responsabilitate comună și necesită un efort colectiv din partea tuturor celor implicați: instituții, organisme și agenții ale UE,[[17]](#footnote-17) autorități naționale și locale, inclusiv autorități de aplicare a legii, apărători ai drepturilor omului[[18]](#footnote-18), legiuitori, judecători și alți practicieni din domeniul dreptului, precum și organizații ale societății civile active în domeniul drepturilor fundamentale. Toate aceste **părți esențiale** **pentru aplicarea efectivă a cartei** au un rol privind transformarea cartei într-o realitate în viața oamenilor.

În cadrul pregătirii acestei noi strategii, Comisia a ascultat cu grijă **părțile interesate și publicul larg**. În acest context, Comisia a efectuat un sondaj Eurobarometru[[19]](#footnote-19) cu privire la conștientizarea de către public a cartei, care a arătat că oamenii nu au suficiente cunoștințe cu privire la drepturile care le sunt conferite de cartă, dar ar dori să aibă mai multe informații, inclusiv cu privire la modalități de obținere a unei reparații. Consultările[[20]](#footnote-20) au evidențiat nevoia de a identifica modalități de susținere a părților implicate în asigurarea respectării cartei pentru aplicarea acesteia în mod eficient în beneficiul tuturor.

***Angajamentul UE de a promova valorile UE***

Această strategie completează **Planul de acțiune privind democrația europeană[[21]](#footnote-21) și primul Raport privind statul de drept[[22]](#footnote-22)**, care ilustrează, împreună, abordarea cuprinzătoare a Comisiei privind promovarea și protejarea valorilor fundamentale pe care este întemeiată UE.

Strategia evidențiază natura primordială a cartei și **completează** **eforturile specifice pentru ca drepturile și valorile UE să devină mai tangibile**, în domenii precum drepturile victimelor și accesul la justiție[[23]](#footnote-23), egalitatea și incluziunea[[24]](#footnote-24), combaterea rasismului și pluralismul[[25]](#footnote-25), drepturile sociale și educația și formarea favorabile incluziunii[[26]](#footnote-26), drepturile economice[[27]](#footnote-27), drepturile cetățenilor UE[[28]](#footnote-28) și drepturile copilului[[29]](#footnote-29).

**Toate** **aceste direcții de activitate se consolidează reciproc în vederea protecției efective a drepturilor fundamentale în UE**.

Carta se aplică în coroborare cu sistemele naționale și internaționale de protecție a drepturilor fundamentale, inclusiv tradițiile constituționale și obligațiile internaționale comune statelor membre[[30]](#footnote-30).

În acest context, **aderarea UE la Convenția europeană a drepturilor omului** rămâne o prioritate pentru Comisie. Dacă UE dorește cu adevărat să consolideze drepturile fundamentale, trebuie să fie deschisă către controlul din exterior. Comisia și-a unit forțele cu Consiliul Europei pentru a realiza acest obiectiv, care va contribui la dezvoltarea în continuare a legăturilor dintre cele două cadre privind drepturile fundamentale și la aplicarea lor efectivă la fața locului.

***UE ca actor mondial în domeniul drepturilor omului***

Promovarea valorilor și a drepturilor fundamentale ale UE reprezintă de asemenea o parte importantă a **activității UE pe scena mondială**. Modul în care UE abordează intern aspectele privind drepturile fundamentale este deosebit de relevant în ceea ce privește relațiile sale cu țările din afara UE, la nivel bilateral, regional și multilateral. Întrucât presiunea asupra democrației, a statului de drept și a drepturilor omului la nivel mondial este din ce în ce mai mare, protecția drepturilor omului și sprijinirea democrației în întreaga lume sunt priorități-cheie ale acțiunii externe a UE[[31]](#footnote-31). UE urmărește o abordare solidă și coerentă între politicile sale interne privind drepturile fundamentale și modul în care integrează drepturile omului în activitatea sa cu partenerii externi, astfel cum demonstrează noul **Plan de acțiune privind drepturile omului și democrația**[[32]](#footnote-32) **și Planul de acțiune pentru egalitatea de gen III**[[33]](#footnote-33), în conformitate cu **obiectivele de dezvoltare durabilă**[[34]](#footnote-34). UE promovează de asemenea respectarea drepturilor omului prin intermediul politicii sale comerciale.

# 1 – Asigurarea aplicării efective a cartei de către statele membre

***1.1 Cooperarea cu statele membre în vederea unei aplicări efective a cartei***

Carta este un **instrument obligatoriu din punct de vedere juridic** care se adresează statelor membre „*numai în cazul în care acestea pun în aplicare dreptul Uniunii*”[[35]](#footnote-35). Aceasta nu urmărește să extindă domeniul de aplicare al dreptului Uniunii[[36]](#footnote-36). Astfel, domeniul de aplicare al cartei urmează domeniul de aplicare al dreptului Uniunii: „carta este o «reflectare» a dreptului Uniunii. Aceasta înseamnă, în esență, că nu poate exista nicio situație reglementată de dreptul Uniunii în care carta să nu se aplice”[[37]](#footnote-37).

Având în vedere extinderea tot mai mare a dreptului Uniunii, **carta se aplică într-un număr din ce în ce mai mare de cauze** și domenii. Acest fapt este ilustrat de jurisprudența UE privind aplicarea dreptului la o cale de atac eficientă[[38]](#footnote-38) dezvoltată în domenii precum cel fiscal, azilul și migrația, independența sistemului judiciar sau egalitatea de tratament în ceea ce privește încadrarea în muncă[[39]](#footnote-39). Curtea s-a referit de asemenea, recent, la dreptul de proprietate[[40]](#footnote-40) pentru a consolida protecția investitorilor străini în piața internă[[41]](#footnote-41).

**Administrațiile naționale și locale, parlamentele statelor membre și autoritățile de aplicare a legii au un rol central în promovarea și protejarea drepturilor prevăzute de cartă.** Comisia plănuiește să colaboreze cu autoritățile naționale și locale ale statelor membre pentru a asigura aplicarea deplină a cartei și a legislației Uniunii care promovează și protejează drepturile prevăzute de aceasta.

***Prevenirea*** - Comisia acordă o importanță majoră dialogului său cu statele membre și este pregătită să le susțină în ceea ce privește transpunerea și punerea în aplicare efectivă a dreptului Uniunii[[42]](#footnote-42). Dialogul regulat cu statele membre și cu autoritățile de aplicare a legii[[43]](#footnote-43) este esențial pentru a face schimb de practici și pentru a discuta preocupări legate de punerea în aplicare și de asigurarea respectării cartei și a legislației conexe a Uniunii. Acest lucru permite soluționarea, într-o fază incipientă, a oricărei probleme de incompatibilitate care apare.

***Promovare și punere în aplicare*** - consultările[[44]](#footnote-44) arată că utilizarea și cunoașterea cartei în cadrul administrațiilor naționale și locale și în parlamente este scăzută. Pentru a se conforma obligațiilor lor care decurg din dreptul Uniunii, este important ca statele membre să promoveze dezvoltarea de instrumente, mecanisme de monitorizare, formare și strategii pentru a asigura conformitatea cu carta a inițiativelor care intră în domeniul de aplicare al dreptul Uniunii[[45]](#footnote-45). Statele membre ar trebui să încurajeze învățarea reciprocă prin schimbul de bune practici privind utilizarea și cunoașterea cartei, inclusiv la nivel local[[46]](#footnote-46), pe pagina de internet dedicată pusă la dispoziție de Comisie în cadrul **portalului european e-justiție**[[47]](#footnote-47). Consiliul ar putea promova de asemenea astfel de schimburi în cadrul Grupului său de lucru pentru drepturi fundamentale, drepturile cetățenilor și libera circulație a persoanelor (FREMP), potrivit concluziilor sale cu privire la cartă din 2019[[48]](#footnote-48).

***Coordonarea*** - consultările au arătat de asemenea importanța cooperării și a comunicării între diferitele niveluri de guvernare, cu instituțiile UE și cu apărătorii drepturilor omului și organizațiile societății civile. În această privință, Comisia încurajează statele membre să desemneze un **punct focal al cartei** pentru a facilita fluxul de informații și bune practici cu privire la cartă și pentru a coordona eforturile de consolidare a capacităților din țară[[49]](#footnote-49). Acest punct focal ar putea de asemenea să transmită informații către și de la instituțiile UE.

* ***Comisia:***

*- își va consolida cooperarea cu statele membre pentru a asigura aplicarea efectivă a cartei;*

*- va susține schimbul de bune practici între autoritățile locale privind utilizarea și cunoașterea cartei, inclusiv prin intermediul componentei „Rețeaua de orașe” a programului „Cetățeni, egalitate, drepturi și valori”.*

* ***Comisia invită statele membre:***

*- să desemneze un punct focal al cartei pentru a facilita coordonarea și cooperarea;*

*- să utilizeze studii de impact și proceduri de control legislativ pentru a asigura că inițiativele de punere în aplicare a dreptului Uniunii sunt conforme cu carta și să elaboreze orientări și cursuri de formare pentru administrațiile naționale și locale;*

*- să facă schimb de bune practici privind utilizarea și cunoașterea cartei în cadrul portalului european e-justiție.*

***Asigurarea respectării*** *-* Comisia, în calitate de **gardian al tratatelor**, se asigură că legislația națională este conformă cu dreptul Uniunii, astfel încât cetățenii să își poată invoca drepturile, inclusiv drepturile fundamentale, și să beneficieze pe deplin de legislația Uniunii. Comisia își reafirmă angajamentul de a monitoriza aplicarea cartei și a legislației conexe a Uniunii, de a-și consolida dialogul cu statele membre și de a iniția proceduri de constatare a neîndeplinirii obligațiilor, după caz, în cazul încălcării dreptului Uniunii. Aceasta va continua să monitorizeze îndeaproape cazurile în care un stat membru dă dovadă de o neaplicare sistematică a cartei[[50]](#footnote-50) la punerea în aplicare a dreptului Uniunii.

Din 2021, Comisia va prezenta un **nou Raport anual privind aplicarea cartei** în UE, care, spre deosebire de rapoartele anterioare ale Comisiei, vaanaliza mai detaliat aplicarea cartei în statele membre și va oferi Comisiei informații suplimentare pentru evaluarea conformității legislației naționale cu legislația UE. Acesta va adopta o abordare tematică, axându-se pe domeniile de importanță strategică reglementate de dreptul Uniunii. Împreună cu Raportul anual privind statul de drept, noul Raport anual privind aplicarea cartei va contribui la asigurarea în continuare a respectării valorilor fundamentale în UE.

Comisia va colabora cu alte instituții și agenții ale UE, în special cu Agenția pentru Drepturi Fundamentale a UE (FRA)[[51]](#footnote-51), pentru a colecta informațiile și datele necesare pentru raport. Aceasta se va baza pe activitatea grupurilor existente de experți ale statelor membre[[52]](#footnote-52) și pe informațiile factuale puse la dispoziție de surse respectate, precum organismele Organizației Națiunilor Unite și ale Consiliului Europei, rețele judiciare, organizații ale societății civile, apărători ai drepturilor omului și noile puncte focale ale cartei.

În 2021, noul Raport privind aplicarea cartei se va axa pe **drepturile fundamentale în era digitală**. Raportul ar trebui să conducă la o discuție interinstituțională sinceră și deschisă cu Parlamentul European și Consiliul, precum și la discuții în statele membre, inclusiv în parlamentele naționale. Aceste discuții ar sprijini eforturile statelor membre de a se conforma cartei atunci când pun în aplicare dreptul Uniunii.

* ***Comisia:***

*- din 2021, va prezenta un Raport anual privind aplicarea cartei, care va examina impactul cartei asupra situației din statele membre în anumite domenii de politică;*

*- se va asigura că statele membre aplică efectiv carta atunci când pun în aplicare dreptul Uniunii* *și va iniția proceduri de constatare a neîndeplinirii obligațiilor, după caz, în cazul încălcării dreptului Uniunii.*

* ***Comisia invită:***

*- Parlamentul European și Consiliul să organizeze o discuție de fond privind aplicarea cartei, pentru a monitoriza raportul anual al Comisiei. Comisia este pregătită să sprijine:*

*- Parlamentul European și parlamentele naționale pentru a dezvolta o cooperare interparlamentară privind aspecte referitoare la aplicarea cartei, la care Comisia este pregătită să contribuie.*

***1.2. Asigurarea aplicării cartei în cadrul finanțării UE***

Finanțarea UE este esențială pentru sprijinirea punerii în aplicare a politicilor UE în statele membre. Statele membre și Comisia trebuie să asigure că toate proiectele finanțate de UE sunt conforme cu dreptul UE, inclusiv cu Carta drepturilor fundamentale, după caz.

Comisia a luat recent măsuri pentru a ajuta statele membre să se asigure că pun în aplicare programele finanțate de UE în conformitate cu dispozițiile relevante ale cartei. În special, propunerea sa referitoare la Regulamentul privind dispozițiile comune (RDC)[[53]](#footnote-53), care instituie normele privind următorul buget al UE pentru perioada 2021-2027, cuprinde o „condiție favorizantă”[[54]](#footnote-54) referitoare la cartă. Concret, aceasta înseamnă că, pentru toate programele finanțate din fonduri UE care intră sub incidența RDC[[55]](#footnote-55) („fonduri RDC”), trebuie să existe mecanisme eficace care asigură respectarea de către acestea a cartei, de la elaborarea și până la punerea lor în aplicare[[56]](#footnote-56).

RDC[[57]](#footnote-57) impune statelor membre să instituie următoarele:

**- modalități** **care să asigure că programele sprijinite prin fondurile RDC și punerea lor în aplicare sunt conforme cu carta**. În cadrul acestor modalități, statele membre trebuie să stabilească, de exemplu, rolul și sarcinile diferitor autorități și organisme implicate în asigurarea conformității cu carta a programelor și să explice modul în care va fi verificată respectarea cartei pe parcursul punerii în aplicare a programelor.

**- modalități de raportare către comitetul de monitorizare**[[58]](#footnote-58) **a cazurilor de nerespectare a cartei de către operațiunile sprijinite de fondurile RDC și a plângerilor referitoare la cartă**.Statele membre trebuie să explice, de exemplu, modalitatea și frecvența cu care vor raporta cu privire la aceste două aspecte **comitetelor de monitorizare**. Raportarea ar trebui să indice ce măsuri corective au fost adoptate, ce acțiuni vor fi întreprinse pentru a preveni astfel de cazuri în viitor și ce mecanisme de reparare sunt sau au fost instituite.

Atunci când pregătesc programele, statele membre trebuie să comunice aceste modalități Comisiei, care va evalua îndeplinirea „condiției favorizante”.

În temeiul normelor aplicabile noii perioade de programare, comitetele de monitorizare ar trebui să includă organisme din domeniul drepturilor fundamentale[[59]](#footnote-59) pentru a contribui la evaluarea conformității cu carta. Având în vedere statutul lor independent și expertiza în ceea ce privește monitorizarea și consilierea autorităților, **instituțiile naționale din domeniul drepturilor omului** (INDO) ar putea avea un rol în a asigura că programele finanțate din fonduri UE sunt concepute și puse în aplicare în conformitate cu carta[[60]](#footnote-60).

Statele membre ar trebui, în cooperare cu Comisia, să sprijine, prin intermediul asistenței tehnice, personalul național și local la elaborarea și punerea în aplicare a programelor în conformitate cu carta, pe baza orientărilor elaborate pentru a asigura respectarea cartei în cadrul finanțării UE[[61]](#footnote-61). Statele membre sunt, de asemenea, încurajate să se coordoneze în vederea punerii în aplicare coerente a „condiției favorizante” în întreaga UE. Un punct național de contact ar facilita această cooperare și coordonare[[62]](#footnote-62).

Comisia va monitoriza și se va asigura, împreună cu statele membre, că plângerile referitoare la cartă în ceea ce privește punerea în aplicare a finanțării UE sunt adresate în mod corespunzător și primesc răspuns în mod sistematic.

* ***Comisia:***

- va elabora un modul de formare și va furniza asistență tehnică pentru a asigura o punere în aplicare coerentă și efectivă a „condiției favorizante” prevăzută în Regulamentul privind dispozițiile comune*;*

*- va evalua îndeplinirea* „condiției favorizante” *privind carta*;

*- va monitoriza utilizarea fondurilor UE în conformitate cu carta și va lua măsuri adecvate, cum ar fi posibila întrerupere sau suspendare a finanțării UE sau corecții financiare în cazul în care cheltuielile neconforme nu au fost corectate de statele membre, atunci când acest lucru este justificat.*

* ***Comisia invită statele membre:***

*- să se asigure că fondurile UE sunt utilizate în conformitate cu carta și să stabilească modalitățile prevăzute în Regulamentul privind dispozițiile comune;*

*- să sprijine personalul național și local în conceperea și punerea în aplicare a unor programe conforme cu carta, în cooperare cu Comisia;*

*- să faciliteze coordonarea și punerea în aplicare coerentă a „condiției favorizante” și să utilizeze cât mai bine posibil asistența tehnică disponibilă.*

*- să includă organismele din domeniul drepturilor fundamentale în comitetele de monitorizare.*

# 2 - Consolidarea rolului organizațiilor societății civile, al apărătorilor drepturilor omului și al practicienilor din domeniul justiției

***2.1 Protejarea și sprijinirea organizațiilor societății civile și a apărătorilor drepturilor omului***

*Un mediu favorabil*

Organizațiile societății civile și apărătorii drepturilor omului sunt vitali pentru o democrație sănătoasă și pentru o societate în care oamenii se pot bucura de drepturile lor fundamentale. Acestea sunt părți esențiale în procesul de aplicare a cartei care joacă un rol important în promovarea utilizării și a cunoașterii cartei și a unei culturi a valorilor întemeiate pe statul de drept, democrație și drepturi fundamentale.

Acestea se confruntă totuși cu un număr din ce în ce mai mare de provocări, care includ **constrângerile normative și dificultățile de acces la finanțare**[[63]](#footnote-63). Curtea[[64]](#footnote-64), într-o cauză privind o lege care a restrâns finanțarea organizațiilor societății civile din străinătate, a recunoscut că dreptul la libertatea de asociere constituie unul dintre fundamentele esențiale ale unei societăți democratice și pluraliste, întrucât permite cetățenilor să acționeze în mod colectiv în domenii de interes comun și să contribuie astfel la buna funcționare a vieții publice. Curtea a precizat că organizațiile societății civile „*trebuie să aibă posibilitatea să își [...] poată continua activitățile și să funcționeze fără ingerința nejustificată a statului*”[[65]](#footnote-65).

În unele state membre, **campaniile de denigrare** influențează negativ opinia publică și afectează credibilitatea și legitimitatea societății civile. Organizațiile societății civile și activiștii în domeniul drepturilor omului din unele țări ale UE se confruntă cu atacuri fizice și verbale, intimidare și hărțuire, inclusiv procese abuzive (acțiuni strategice în justiție împotriva mobilizării publice – SLAPP)[[66]](#footnote-66), violență și discursuri de instigare la ură online și offline[[67]](#footnote-67). Organizațiile societății civile și apărătorii drepturilor omului ar trebui să își poată desfășura activitatea fără teamă, într-un mediu favorabil.

* ***Comisia:***

*- va acționa împotriva măsurilor care încalcă dreptul Uniunii, inclusiv carta, afectând activitățile organizațiilor societății civile;*

*- va sprijini un mediu favorabil pentru organizațiile societății civile, în special prin intermediul noii componente „valorile Uniunii” a programului „Cetățeni, egalitate, drepturi și valori”.*

* ***Comisia invită statele membre:***

*- să promoveze un mediu favorabil și sigur pentru organizațiile societății civile și pentru apărătorii drepturilor omului în țara lor, inclusiv la nivel local.*

*Instituții naționale din domeniul drepturilor omului solide și independente*

Instituțiile naționale din domeniul drepturilor omului solide și eficiente[[68]](#footnote-68) (INDO) reprezintă legătura critică dintre guvern și societatea civilă, în măsura în care abordează „decalajul în materie de protecție” dintre drepturile cetățenilor și responsabilitățile statelor. Funcția lor principală este de a aborda discriminarea în toate formele ei și de a promova protecția tuturor drepturilor fundamentale[[69]](#footnote-69). INDO monitorizează aplicarea și promovarea cartei la fața locului, furnizează informații, sprijină victimele încălcărilor drepturilor omului și cooperează cu instituțiile naționale pentru a îmbunătăți utilizarea și cunoașterea de către acestea a cartei.

Trei state membre[[70]](#footnote-70) nu au o INDO, două nu au o INDO acreditată[[71]](#footnote-71), iar șase[[72]](#footnote-72) nu au un statut INDO „A”[[73]](#footnote-73) în conformitate cu Principiile de la Paris definite de ONU[[74]](#footnote-74).

Raportul din 2020 privind statul de drept a subliniat importanța INDO-urilor independente ca parte a sistemelor naționale de control și echilibru[[75]](#footnote-75).Rețeaua europeană a instituțiilor naționale din domeniul drepturilor omului (ENNHRI) poate, cu ajutorul Comisiei, să sprijine statele membre cu privire la instituirea și promovarea INDO cu statut „A” în conformitate cu Principiile de la Paris.

* ***Comisia invită:***

*- statele membre care nu au instituit încă o INDO independentă să facă acest lucru;*

*- statele membre în care au fost instituite INDO să se asigure că acestea dispun de instrumentele și de mijloacele necesare pentru a se conforma Principiilor de la Paris și pentru a se raporta la cartă în cadrul mandatului lor.*

*Consolidarea capacităților de apărare a drepturilor cetățenilor*

Organizațiile societății civile și apărătorii drepturilor omului au un rol esențial pentru creșterea conștientizării de către cetățeni a drepturilor care le sunt conferite de cartă și pentru a-i ajuta să beneficieze de o **protecție jurisdicțională efectivă**. Atunci când alte căi, precum prevenirea și dialogul, se dovedesc a fi lipsite de succes, protecția jurisdicțională efectivă include de asemenea litigiile strategice, care contribuie la o punere în aplicare și aplicare mai coerente a dreptului Uniunii și la asigurarea respectării drepturilor cetățenilor. În urma unei inițiative a Parlamentului European, Comisia a desfășurat consultări și a comandat un studiu[[76]](#footnote-76) care arată că consolidarea capacităților este esențială pentru a-i ajuta pe acești „agenți ai Cartei” să sprijine într-un mod mai eficient cetățenii cu privire la utilizarea drepturilor care le sunt conferite de cartă. Studiul a concluzionat că este necesară sporirea „nivelului de cunoaștere a practicilor și procedurilor relevante ale dreptului Uniunii” de către avocați și actualizarea capacităților lor, „cu rezultatul previzibil că numărul litigiilor în materie de drepturi fundamentale va crește în Europa, iar drepturile prevăzute de cartă vor fi promovate și protejate într-un mod mai sistematic”.

**Rețelele europene de apărători ai drepturilor omului**, precum Rețeaua europeană a instituțiilor naționale din domeniul drepturilor omului (ENNHRI), Rețeaua europeană a organismelor naționale de promovare a egalității (Equinet) și Rețeaua europeană a ombudsmanilor (ENO) pot juca un rol important în coordonarea consolidării capacităților și în schimbul de practici cu privire la cartă printre membrii acestora. Personalul instruit în cadrul unor formări transnaționale ar trebui să acționeze ca multiplicatori și să își formeze colegii în cadrul instituției lor naționale[[77]](#footnote-77). Rețelele ar trebui să învețe una de la cealaltă pentru a-și atinge obiectivele. De exemplu, **ENNHRI** a colectat practici de la membrii săi pentru a arăta modul în care INDO din întreaga Europă lucrează în direcția punerii în aplicare la nivel național a cartei*[[78]](#footnote-78)*.FRA a elaborat instrumente pentru a sprijini această activitate și este pregătită să susțină în continuare eforturile de consolidare a capacităților[[79]](#footnote-79).

Alte rețele, destinate unor grupuri specifice, cum ar fi cadrele Convenției ONU privind drepturile persoanelor cu handicap sau Rețeaua europeană a mediatorilor pentru copii, ar putea juca, de asemenea, un rol esențial în promovarea cartei în rândul membrilor lor.

* ***Comisia:***

*- va sprijini, în special în temeiul programului „Justiție”, consolidarea capacităților referitoare la cartă pentru apărătorii drepturilor omului și organizațiile societății civile, pentru a facilita accesul la justiție pentru toți.*

* ***Comisia invită rețelele de organizații ale societății civile și de apărători ai drepturilor omului:***

*- să coopereze în materie de formare cu privire la cartă și să facă schimb de practici, pe baza sprijinului și a instrumentelor oferite de Comisie și de FRA.*

***2.2 Sprijinirea judecătorilor și a altor practicieni din domeniul justiției***

Judecătorii independenți și calificați sunt esențiali pentru a face carta relevantă în viața oamenilor. Deși instanțele naționale utilizează carta pe scară din ce în ce mai largă și se adresează Curții pentru asistență privind interpretarea acesteia[[80]](#footnote-80), **cunoștințele rămân scăzute** printre practicienii naționali din domeniul justiției[[81]](#footnote-81). Până în prezent, mai puțin de o treime din totalul grupurilor profesionale consultate în cadrul consultărilor specifice pentru judecători, practicieni din domeniul justiției și instituții de formare au beneficiat de formare cu privire la cartă. Cei mai mulți dintre judecătorii și practicienii din domeniul justiției care au răspuns la consultare au precizat că formarea cu privire la cartă ar fi binevenită, inclusiv formarea comună pentru judecători și alți practicieni din domeniul dreptului pentru a face schimb de experiențe. Aceștia consideră de asemenea că ar fi binevenită consolidarea schimburilor între instanțele naționale și europene[[82]](#footnote-82).

Comisia a adoptat o **nouă strategie de formare judiciară europeană** care subliniază importanța instruirii judecătorilor și a altor practicieni din domeniul justiției cu privire la cartă pentru a asigura aplicarea efectivă a acesteia[[83]](#footnote-83). A fost de asemenea subliniată relevanța formării interprofesionale și a schimbului de bune practici. FRA își va actualiza Cartapedia și manualul privind aplicarea cartei pentru practicieni[[84]](#footnote-84).

Pandemia de COVID-19 a creat provocări suplimentare pentru sistemele de justiție, însă a stimulat de asemenea digitalizarea procedurilor în mai multe state membre[[85]](#footnote-85). **Digitalizarea justiției,** dacă este pusă în aplicare în mod adecvat, va avea de asemenea un efect pozitiv asupra capacității instanțelor de a gestiona eficient aspectele legate de drepturile fundamentale, în special într-un context în care resursele umane sunt reduse[[86]](#footnote-86).

* ***Comisia:***

*- va prioritiza, în temeiul noului program „Justiție” al UE, oportunități de formare cu privire la cartă pentru judecători și alți practicieni din domeniul justiției și va sprijini dezvoltarea unui instrument dedicat de e-learning pentru judecători;*

*- va promova activități de formare și materiale referitoare la cartă pe noua* „Platformă europeană de formare” *a portalului european e-justiție****[[87]](#footnote-87)*** *prin utilizarea fondurilor UE.*

* ***Comisia invită******rețelele de judecători și alți practicieni din domeniul justiției:***

*- să coopereze cu privire la formarea și la schimbul de practici referitoare la aplicarea cartei, pe baza sprijinului și a instrumentelor oferite de Comisie, de Rețeaua Europeană de Formare Judiciară (EJTN) și de FRA.*

# 3 - Încurajarea utilizării cartei drept punct de reper pentru instituțiile UE

***3.1 Actualizarea și dezvoltarea instrumentelor din cadrul Comisiei***

**Toate acțiunile instituțiilor UE trebuie să fie conforme cu carta**, inclusiv atunci când acestea acționează în afara cadrului juridic al Uniunii[[88]](#footnote-88) și în afara teritoriului statelor membre[[89]](#footnote-89).

Pe baza Strategiei sale din 2010 privind punerea în aplicare a cartei de către UE, **Comisia** a elaborat orientări[[90]](#footnote-90) pentru a asigura că fiecare nouă inițiativă respectă carta și că, acolo unde anumite drepturi sunt afectate, este oferită o justificare privind motivul pentru care măsura este necesară și proporțională și sunt aplicate soluții pentru a atenua potențialele efecte negative ale măsurii asupra drepturilor cetățenilor. Noul Grup operativ al Comisiei pentru egalitate se va asigura că aspectele privind egalitatea sunt integrate în activitățile Comisiei.

Inițiativele-cheie ale Comisiei care ar putea avea un impact major asupra drepturilor prevăzute de cartă vor continua să fie verificate începând din etapa pregătitoare a inițiativei, iar respectarea cartei va rămâne o preocupare centrală pentru Comisie în cadrul procesului decizional. De exemplu, strategia digitală a Europei[[91]](#footnote-91) subliniază importanța respectării drepturilor fundamentale în transformarea digitală. Viitorul cadru de reglementare privind inteligența artificială[[92]](#footnote-92) va introduce cerințe privind responsabilitatea, documentația și testarea pentru a asigura respectarea efectivă a drepturilor fundamentale. Viitoarea propunere de act legislativ privind serviciile digitale va stabili responsabilitățile intermediarilor online, în special ale platformelor online, cu privire la toate formele de conținut online ilegal, pentru a se asigura că intermediarii online abordează conținutul ilegal, protejând, în același timp, conținutul legal, și respectă drepturile fundamentale, inclusiv dreptul la libertatea de exprimare al utilizatorilor de servicii online.

În pregătirea inițiativelor, Comisia se bazează pe contribuțiile principalelor părți interesate[[93]](#footnote-93). Un dialog deschis și constructiv cu organizațiile societății civile sprijină eforturile Comisiei de integrare a cartei în toate politicile și propunerile sale legislative.

Asigurarea respectării drepturilor fundamentale este o problemă mondială și este important ca acțiunile interne și cele externe în materie de promovare și protecție a drepturilor fundamentale să fie coerente și să se susțină reciproc. Noul Plan de acțiune privind drepturile omului și democrația pentru perioada 2020-2024[[94]](#footnote-94) reafirmă angajamentul UE de a promova și de a proteja drepturile omului și valorile fundamentale la nivel mondial. Drepturile omului și democrația vor fi promovate în mod consecvent și coerent în toate domeniile de acțiune externă a UE, asigurând coerența internă și externă în promovarea drepturilor fundamentale în conformitate cu carta.

Comisia, în calitate de instituție a UE, va continua să ia în considerare carta în cadrul pregătirii și negocierii acordurilor comerciale și de investiții ale UE[[95]](#footnote-95).

Comisia va insista în continuare ca țările care urmăresc să adere la UE („țările implicate în procesul de aderare”) să se alinieze la standardele UE privind protecția drepturilor fundamentale. Comisia va furniza sprijin și asistență tehnică țărilor implicate în procesul de aderare[[96]](#footnote-96) și va monitoriza progresul prin intermediul pachetului anual privind extinderea din cadrul rapoartelor de țară. Țările candidate și țările cu care s-a încheiat un acord de stabilizare și asociere pot solicita să participe la activitățile Agenției pentru Drepturi Fundamentale a UE în calitate de observatori, în vederea facilitării alinierii lor treptate la dreptul Uniunii[[97]](#footnote-97).

* ***Comisia:***

*- va sprijini dezvoltarea unui instrument de învățare online cu privire la cartă, accesibil tuturor;*

*- va actualiza Orientările din 2011 pentru personalul său privind aplicarea cartei în cadrul studiilor de impact și le va distribui ca sursă de informații pentru persoanele responsabile de elaborarea politicilor la nivel național și local;*

*- va elabora un set de instrumente pentru integrarea egalității și un plan de formare pentru tot personalul, pentru a se asigura că aspectele privind egalitatea fac parte din toate inițiativele Comisiei.*

***3.2 Consolidarea integrării cartei în cadrul întregului proces legislativ „european”***

Este esențial pentru aplicarea efectivă a cartei de către UE ca **Parlamentul European** și **Consiliul** să se axeze pe asigurarea conformității cu carta în cadrul procesului legislativ. Comisia este pregătită să le sprijine în acest sens. Asigurarea conformității cu carta este elementul-cheie pentru durabilitatea legislației Uniunii[[98]](#footnote-98).

În 2015, Consiliul a publicat orientări privind verificarea conformității cu drepturile fundamentale[[99]](#footnote-99), care ar trebuie distribuite și explicate în mod regulat[[100]](#footnote-100). Grupul de lucru al Consiliului pentru drepturi fundamentale, drepturile cetățenilor și libera circulație a persoanelor (FREMP) joacă un rol esențial în această privință. Comisia Parlamentului European pentru libertăți civile, justiție și afaceri interne (LIBE) poate emite avize cu privire la conformitatea unui act legislativ cu drepturile fundamentale[[101]](#footnote-101). În temeiul Acordului interinstituțional privind o mai bună legiferare, Parlamentul European și Consiliul pot efectua evaluări ale impactului în legătură cu modificările substanțiale pe care le aduc unei propuneri a Comisiei. Acesta prevede că studiile de impact ar trebui să abordeze aspectele privind drepturile fundamentale[[102]](#footnote-102).


Există câteva exemple recente de integrare a cartei în legislația Uniunii, iar multe altele pot fi găsite în rapoartele anuale ale Comisiei[[103]](#footnote-103). Actul european privind accesibilitatea[[104]](#footnote-104) urmărește să garanteze că persoanele cu handicap beneficiază de măsuri care să le asigure autonomia, integrarea socială și profesională, precum și participarea la viața comunității. Regulamentul privind poliția de frontieră și garda de coastă la nivel european[[105]](#footnote-105) face din drepturile fundamentale o parte esențială a punerii în aplicare a gestionării integrate a frontierelor externe.

* ***Comisia invită Parlamentul European și Consiliul*** *să utilizeze instrumentele*


*aflate la dispoziția lor pentru a asigura aplicarea efectivă a cartei în cadrul activității lor.* *Comisia este pregătită să le sprijine în acest sens.*

# 4 - Consolidarea conștientizării de către cetățeni a drepturilor care le sunt conferite de cartă

Un Eurobarometru recent privind cunoașterea cartei arată că numai 42 % dintre respondenți au auzit de cartă și numai 12 % știu într-adevăr ce este.



Șase din zece respondenți doresc să afle mai multe informații despre drepturile lor și unde să se adreseze în cazul încălcării drepturilor care le sunt conferite de cartă[[106]](#footnote-106).



Cele mai multe (80 %) organizații ale societății civile raportează că cetățenii apelează la ele pentru informații cu privire la drepturile lor și un procent și mai mare (85 %) doresc ca ele să desfășoare activități de sensibilizare cu privire la drepturi[[107]](#footnote-107). Autoritățile locale sunt, de asemenea, bine plasate pentru a sensibiliza publicul cu privire la drepturile cetățenilor și la ceea ce pot face în cazul în care le sunt încălcate drepturile[[108]](#footnote-108).Este esențială explicarea drepturilor și a ce înseamnă ele pentru cetățeni, prin intermediul unor povești din viața reală[[109]](#footnote-109)*.*

Forumul FRA din 2021 privind drepturile fundamentale[[110]](#footnote-110) reprezintă o oportunitate pentru sensibilizarea privind Carta drepturilor fundamentale și pentru a reflecta cu privire la modalități de a dezvolta în continuare o cultură a valorilor în UE. Conferința privind viitorul Europei le va oferi cetățenilor posibilitatea de a discuta drepturile fundamentale și valorile UE care sunt esențiale pentru Uniunea noastră și pentru viitorul acesteia.

Comisia va elabora o campanie de sensibilizare, care va viza o mai bună informare a cetățenilor cu privire la drepturile care le sunt conferite de cartă și la organismele cărora pot să se adreseze în cazul în care drepturile le sunt încălcate. Aceasta va fi accesibilă persoanelor cu handicap.

Comisia își va intensifica de asemenea eforturile pentru a comunica mai eficient tinerilor drepturile prevăzute de cartă, utilizând cât mai bine programul Erasmus+. În special, aceasta va face trimitere la informații privind carta în cadrul Cartei studentului Erasmus+, care se adresează tuturor studenților Erasmus+; va include „drepturile fundamentale” ca prioritate-cheie în cadrul acțiunii Jean Monnet pentru învățământul superior; va încuraja instituțiile de învățământ superior să ofere formare sau cursuri online privind angajamentele civice europene și să promoveze Carta drepturilor fundamentale și va elabora resurse online pentru profesori în scopul sensibilizării cu privire la drepturile fundamentale în școli*.*Aceasta va iniția un dialog cu tinerii în ceea ce privește valorile fundamentale și problemele globale legate de cetățenie, inclusiv obiectivele de dezvoltare durabilă, prin intermediul programului Educația pentru dezvoltare și acțiuni de sensibilizare (DEAR)[[111]](#footnote-111). În cadrul strategiei sale viitoare privind drepturile copilului, Comisia va explora de asemenea modalități de comunicare privind drepturile copilului într-un mod adaptat copiilor.

* ***Comisia:***

*- va iniția o campanie de sensibilizare pentru a sensibiliza cetățenii cu privire la drepturile care le sunt conferite de cartă și la modul în care le pot utiliza, prin exemple specifice și cooperarea cu actorii de la fața locului;*

*- va dezvolta conștientizarea de către tineri a drepturilor care le sunt conferite de cartă prin intermediul programului Erasmus+;*

*- va sensibiliza copiii cu privire la drepturile lor ca rezultat al viitoarei strategii privind drepturile copilului.*

* ***Comisia invită statele membre*** *să dezvolte inițiative de promovare a sensibilizării cetățenilor cu privire la drepturile care le sunt conferite de cartă și la organismele cărora pot să se adreseze în cazul în care drepturile le sunt încălcate, în special prin consolidarea rolului actorilor locali[[112]](#footnote-112).*

# Concluzie

Caracterul obligatoriu al cartei a permis ordinii juridice a Uniunii să devină un reper al protecției drepturilor fundamentale. Aceasta s-a dovedit a fi întruparea a ceea ce înseamnă drepturile și valorile Uniunii - un simbol al identității europene. Ea a condus la o interpretare mai coerentă și mai cuprinzătoare a drepturilor fundamentale în întreaga Uniune.

Instituțiile UE, statele membre și diverșii actori implicați în procesul de aplicare a cartei au obligația de a se asigura că carta devine un instrument viu, care protejează drepturile fundamentale în Europa în beneficiul tuturor.

Comisia va prezenta un raport anual privind aplicarea cartei, care ar trebui să constituie temeiul unei discuții interinstituționale. În 2025,Comisia va raporta de asemenea cu privire la punerea în aplicare a prezentei strategii. În 2030, Comisia va iniția un exercițiu de evaluare în cooperare cu principalii actori implicați în asigurarea respectării cartei pentru a evalua progresul în ceea ce privește sensibilizarea cu privire la cartă și utilizarea acesteia.

Având în vedere rolul esențial al statelor membre în punerea în aplicare a prezentei strategii, Comisia invită Consiliul să pregătească concluzii de monitorizare.

1. Articolul 6 alineatul (1) din Tratatul privind Uniunea Europeană. În plus, la articolul 6 alineatul (3) se reamintește că drepturile fundamentale, astfel cum sunt garantate prin Convenția europeană a drepturilor omului și astfel cum rezultă din tradițiile constituționale comune statelor membre, constituie principii generale ale dreptului Uniunii. [↑](#footnote-ref-1)
2. JO C 326, 26.10.2012, p. 391. Carta este un instrument al dreptului primar al UE care consacră drepturile fundamentale de care se bucură cetățenii din UE. Aceasta este un instrument modern și cuprinzător de protecție și de promovare a drepturilor și libertăților cetățenilor în contextul schimbărilor din societate, al progresului social și științific și al dezvoltărilor tehnologice. [↑](#footnote-ref-2)
3. Articolul 2 din Tratatul privind Uniunea Europeană: *Uniunea se întemeiază pe valorile respectării demnității umane, libertății, democrației, egalității, statului de drept, precum și pe respectarea drepturilor omului, inclusiv a drepturilor persoanelor care aparțin minorităților. Aceste valori sunt comune statelor membre într-o societate caracterizată de pluralism, nediscriminare, toleranță, justiție, solidaritate și egalitate între femei și bărbați.* [↑](#footnote-ref-3)
4. COM(2010)573. [↑](#footnote-ref-4)
5. A se vedea Raportul anual al Comisiei privind aplicarea cartei: <https://ec.europa.eu/info/aid-development-cooperation-fundamental-rights/your-rights-eu/eu-charter-fundamental-rights/application-charter/annual-reports-application-charter_ro>. [↑](#footnote-ref-5)
6. Carta este în prezent invocată în aproximativ 10 % din totalul procedurilor preliminare. Cauzele în care Curtea face trimitere la cartă au crescut de la 27 în 2010 la 371 în 2019. A se vedea Raportul privind drepturile fundamentale 2020 al Agenției pentru Drepturi Fundamentale a UE („Raportul FRA privind drepturile fundamentale 2020”), secțiunea „În prim plan”, p. 4: <https://fra.europa.eu/sites/default/files/fra_uploads/fra-2020-fundamental-rights-report-2020-opinions_ro.pdf>. [↑](#footnote-ref-6)
7. Koen Lenaerts, președintele Curții, discursul din cadrul conferinței „Carta drepturilor fundamentale devine o realitate pentru toți” („evenimentul privind carta”): <https://ec.europa.eu/info/events/2019-conference-eu-charter-fundamental-rights-2019-nov-12_en>. [↑](#footnote-ref-7)
8. <https://fra.europa.eu/ro/about-fra>. [↑](#footnote-ref-8)
9. Secțiunea „În prim plan” din Raportul din 2019 al Comisiei privind aplicarea cartei, COM(2019)257. [↑](#footnote-ref-9)
10. Precum libertatea de circulație, libertatea de întrunire și libertatea religioasă, libertatea de a desfășura o activitate comercială, dreptul la protecția datelor sau libertatea de exprimare. Aceste provocări în contextul COVID-19 au afectat de asemenea desfășurarea alegerilor libere și corecte și a dezbaterii democratice deschise. Comisia lucrează împreună cu statele membre pentru a face schimb de experiență și practici în acest domeniu. [↑](#footnote-ref-10)
11. Aceasta include politicile climatice, protecția mediului (prevăzută la articolul 37 din Cartă) și obiectivele tranziției juste, astfel cum se reflectă în comunicarea intitulată „Pactul ecologic european”, COM (2019) 640. [↑](#footnote-ref-11)
12. Raportul Centrului Comun de Cercetare (JRC) privind influența mass-mediei digitale asupra comportamentului cetățenilor: <https://ec.europa.eu/jrc/en/publication/eur-scientific-and-technical-research-reports/technology-and-democracy>. [↑](#footnote-ref-12)
13. Cum ar fi persoanele în vârstă (a se vedea Concluziile Consiliului din 9 octombrie 2020: <https://data.consilium.europa.eu/doc/document/ST-11717-2020-REV-2/ro/pdf>) și persoanele cu handicap. [↑](#footnote-ref-13)
14. A se vedea Raportul legislativ al raportorului Šimečka privind crearea unui mecanism al UE pentru protejarea democrației, a statului de drept și a drepturilor fundamentale, 2020/2072(INL). A se vedea, de asemenea, Rezoluția Parlamentului European din 26 noiembrie 2020 privind situația drepturilor fundamentale în Uniunea Europeană - Raport anual pentru anii 2018 - 2019 [2019/2199(INI)]. [↑](#footnote-ref-14)
15. Concluziile Consiliului privind Carta drepturilor fundamentale după 10 ani: situația actuală și lucrări viitoare, 7 decembrie 2019 („concluziile Consiliului privind carta”). Acestea au urmat Raportului din 2019 al Comisiei privind aplicarea cartei, op. cit. [↑](#footnote-ref-15)
16. A fost organizată o consultare prin intermediul grupului de lucru al Consiliului pentru drepturi fundamentale, drepturile cetățenilor și libera circulație a persoanelor (FREMP) în perioada aprilie - mai 2020. [↑](#footnote-ref-16)
17. Trimiterea la autoritățile locale trebuie înțeleasă în sensul că include de asemenea autoritățile regionale. [↑](#footnote-ref-17)
18. În cadrul acestei strategii, apărătorii drepturilor omului înseamnă autorități independente pentru protecția drepturilor, precum instituțiile naționale pentru apărarea drepturilor omului (INDO), organisme de promovare a egalității, instituții ale Avocatului poporului, autorități pentru protecția datelor etc. Din moment ce strategia nu se axează pe drepturi specifice, ci urmărește să promoveze aplicarea cartei ca întreg, accentul va fi pus în principal pe autoritățile cu un mandat cuprinzător în domeniul drepturilor fundamentale, precum INDO. [↑](#footnote-ref-18)
19. Eurobarometrul special 487b. [↑](#footnote-ref-19)
20. Comisia a consultat părțile interesate prin intermediul unui eveniment dedicat privind carta (<https://ec.europa.eu/info/events/2019-conference-eu-charter-fundamental-rights-2019-nov-12_en>) și al unor chestionare specifice, ale căror rezultate au fost analizate de FRA („analiza consultărilor părților interesate”): <https://ec.europa.eu/info/files/analysis-targeted-consultations-commissions-new-charter-strategy_en>. [↑](#footnote-ref-20)
21. COM(2020)790. [↑](#footnote-ref-21)
22. COM(2020)580. [↑](#footnote-ref-22)
23. Strategia UE privind drepturile victimelor, COM(2020)258,. Propunerea Comisiei de modificare a Regulamentului Aarhus, COM(2020)642 și Comunicarea privind accesul la justiție în probleme de mediu, COM(2020)643. [↑](#footnote-ref-23)
24. Strategia privind egalitatea de gen, COM(2020)152, Comunicarea privind un nou SEC pentru cercetare și inovare, COM(2020)628, Cadrul strategic al UE pentru egalitatea, incluziunea și participarea romilor, COM(2020)620 și Propunerea de recomandare a Consiliului privind egalitatea, incluziunea și participarea romilor, COM(2020)621, Strategia privind egalitatea pentru persoanele LGBTIQ, COM(2020)698 și viitoarea strategie privind drepturile persoanelor cu handicap, planificată pentru 2021. [↑](#footnote-ref-24)
25. Planul de acțiune al UE de combatere a rasismului pentru perioada 2020-2025, COM(2020)565. și viitoarea strategie privind combaterea antisemitismului, planificată pentru 2021. [↑](#footnote-ref-25)
26. Pilonul european al drepturilor sociale: <https://ec.europa.eu/commission/sites/beta-political/files/social-summit-european-pillar-social-rights-booklet_ro.pdf>. Un plan de acțiune privind acest pilon va fi prezentat în 2021, precum și Comunicarea Comisiei privind realizarea Spațiului european al educației până în 2025 și Planul de acțiune privind educația digitală, COM(2020)624. [↑](#footnote-ref-26)
27. Cadrul privind protecția și facilitarea investițiilor în UE, planificat pentru 2021. [↑](#footnote-ref-27)
28. Raportul Comisiei privind cetățenia UE pentru 2020 „*Empowering citizens and protecting their rights in challenging times*”, care urmează a fi adoptat înainte de sfârșitul anului. [↑](#footnote-ref-28)
29. Strategia privind drepturile copilului și Garanția europeană pentru copii, ambele planificate pentru 2021. [↑](#footnote-ref-29)
30. Cum ar fi Carta socială europeană și Convenția Națiunilor Unite privind drepturile persoanelor cu handicap (UNCRPD). [↑](#footnote-ref-30)
31. Articolul 21 din Tratatul privind Uniunea Europeană: [↑](#footnote-ref-31)
32. <https://data.consilium.europa.eu/doc/document/ST-12848-2020-INIT/ro/pdf>. [↑](#footnote-ref-32)
33. JOIN(2020)17. [↑](#footnote-ref-33)
34. Agenda 2030 a ONU pentru dezvoltare durabilă și obiectivele sale de dezvoltare durabilă (ODD): <https://www.un.org/sustainabledevelopment/>. A se vedea, de asemenea, documentul de reflecție al Comisiei Europene privind o Europă durabilă: <https://ec.europa.eu/commission/sites/beta-political/files/rp_sustainable_europe_30-01_en_web.pdf> [↑](#footnote-ref-34)
35. Articolul 51 alineatul (1). Hotărârea din 26 februarie 2013, *Åkerberg Fransson*, C-617/10, EU:C:2013:105. [↑](#footnote-ref-35)
36. Articolul 5 alineatul (2) și articolul 6 alineatul (1) din Tratatul privind Uniunea Europeană, precum și articolul 51 alineatul (2) din cartă. [↑](#footnote-ref-36)
37. Koen Lenaerts, discursul din cadrul evenimentului privind carta, op. cit. [↑](#footnote-ref-37)
38. Articolul 47 din cartă. [↑](#footnote-ref-38)
39. A se vedea, de exemplu, hotărârea din 16 mai 2017, Berlioz, C-682/15, EU:C:2017:373, hotărârea din 13 decembrie 2017, El Hassani, C-403/16, EU:C:2017:960, hotărârea din 19 noiembrie 2019, A.K, C-585/18, C­624/18 și C-625/18, EU:C:2019:982 și hotărârea din 17 aprilie 2018, Egenberger, C-414/16, EU:C:2018:257. [↑](#footnote-ref-39)
40. Articolul 17 din cartă. [↑](#footnote-ref-40)
41. Hotărârea din 21 mai 2019, Comisia/Ungaria, C-235/17, EU:C:2019:432. [↑](#footnote-ref-41)
42. Comisia sprijină o rețea de centre naționale de sprijin (centre SOLVIT), care ajută statele membre să abordeze problemele privind conformitatea cu dreptul Uniunii. A se vedea Recomandarea Comisiei privind principiile care guvernează SOLVIT, C(2013)5869. [↑](#footnote-ref-42)
43. Precum în contextul Grupului la nivel înalt pentru combaterea rasismului, a xenofobiei și a altor forme de intoleranță, al Grupului la nivel înalt pentru nediscriminare, al grupului de experți pentru drepturile copilului și al rețelei naționale de puncte de contact pentru romi. A se vedea, de asemenea, inițiativele privind activitățile polițienești echitabile din cadrul Planului de acțiune al UE de combatere a rasismului pentru perioada 2020­2025, secțiunea 2.2, op. cit. [↑](#footnote-ref-43)
44. Analiza consultărilor părților interesate, op. cit. [↑](#footnote-ref-44)
45. Solicitarea Consiliului din cadrul concluziilor sale privind carta, op. cit., punctele 14 și 15. Comisia își va actualiza orientările și le va publica (a se vedea punctul 3.1). A se vedea de asemenea Manualul FRA privind aplicarea cartei în domeniul legiferării și al elaborării de politici la nivel național: <https://fra.europa.eu/sites/default/files/fra_uploads/fra-2018-charter-guidance_ro.pdf>. [↑](#footnote-ref-45)
46. Dreptul Uniunii este de asemenea pus în aplicare la nivel local, inclusiv alocarea fondurilor UE. Pentru a aborda mai eficient provocările cu care se confruntă, unele orașe s-au declarat „orașe ale drepturilor omului”și s-au bazat pe principiile drepturilor omului în elaborarea de politici la nivel local: <https://humanrightscities.net/>. FRA cooperează cu orașele, cu rețelele lor și cu parteneri precum Consiliul Europei și Oficiul Înaltului Comisar al Națiunilor Unite pentru Drepturile Omului pentru a elabora un cadru de angajamente pentru orașele drepturilor omului din UE. Cadrul urmează să fie finalizat în 2021. [↑](#footnote-ref-46)
47. Solicitarea Consiliului din cadrul concluziilor sale privind carta, op. cit., punctul 18. [↑](#footnote-ref-47)
48. Concluziile Consiliului cu privire la cartă, op. cit., punctul 12. [↑](#footnote-ref-48)
49. Raportul FRA privind drepturile fundamentale pentru anul 2020, secțiunea „În prim plan - carta”, opinia 1.1. [↑](#footnote-ref-49)
50. În conformitate cu Comunicarea „Legislația UE: o mai bună aplicare pentru obținerea unor rezultate mai bune”, JO C 18, 19.1.2017, p. 10. [↑](#footnote-ref-50)
51. Agenția colectează în mod regulat informații și date privind situația drepturilor fundamentale la fața locului și publică anual un raport care rezumă constatările factuale esențiale. Agenția a lansat recent un sistemul european de informare cu privire la drepturile fundamentale (EFRIS), care reunește date și informații din bazele de date existente privind drepturile omului: <https://fra.europa.eu/en/databases/efris/>. [↑](#footnote-ref-51)
52. Precum Grupul la nivel înalt pentru combaterea rasismului, a xenofobiei și a altor forme de intoleranță, Grupul la nivel înalt pentru nediscriminare, grupul de experți pentru drepturile copilului și rețeaua națională de puncte de contact pentru persoanele rome. [↑](#footnote-ref-52)
53. COM(2018)375. [https://eur-lex.europa.eu/legal-content/RO/TXT/?uri=COM%3A2018%3A375%3AFIN](https://eur-lex.europa.eu/legal-content/RO/TXT/?uri=COM:2018:375:FIN). [↑](#footnote-ref-53)
54. Condiția favorizantă orizontală „O aplicare și implementare eficace a Cartei drepturilor fundamentale a UE” prevăzută în anexa III la RDC. [↑](#footnote-ref-54)
55. Fondul european de dezvoltare regională, Fondul de coeziune, Fondul pentru o tranziție justă, Fondul social european Plus, Fondul european pentru pescuit și afaceri maritime, Fondul pentru azil și migrație, Fondul pentru securitate internă și instrumentul pentru gestionarea frontierelor și vize. Trebuie menționat de asemenea că Propunerea Comisiei privind planurile strategice care urmează a fi elaborate de statele membre în cadrul politicii agricole comune (planurile strategice PAC), COM(2018)392, reamintește că statele membre vor concepe programele sprijinite de PAC în conformitate cu carta. Statele membre se asigură că comitetul de monitorizare instituit pentru a monitoriza punerea în aplicare a planurilor strategic PAC include reprezentanți ai organismelor responsabile cu promovarea incluziunii sociale, a drepturilor fundamentale, a egalității de gen și a nediscriminării. [↑](#footnote-ref-55)
56. COM(2018)375, articolul 11 alineatul (6). [↑](#footnote-ref-56)
57. A se vedea anexa III la RDC. [↑](#footnote-ref-57)
58. Comitetele de monitorizare, la care Comisia participă în calitate consultativă, sunt instituite în statele membre pentru a supraveghea punerea în aplicare a programelor. [↑](#footnote-ref-58)
59. Astfel cum prevăd articolele 6 și 34 din RDC. [↑](#footnote-ref-59)
60. A se vedea punctul 2.1 de mai jos. [↑](#footnote-ref-60)
61. C/2016/4384, OJ C 269, 23.7.2016, p. 1–19: [https://eur-lex.europa.eu/legal-content/RO/TXT/?uri=CELEX%3A52016XC0723(01)](https://eur-lex.europa.eu/legal-content/RO/TXT/?uri=CELEX:52016XC0723(01)). [↑](#footnote-ref-61)
62. Este de competența statelor membre să decidă dacă acest rol ar trebui acordat punctului focal al cartei menționat în secțiunea 1.1. [↑](#footnote-ref-62)
63. Raportul Comisiei privind statul de drept pentru anul 2020, op. cit. A se vedea de asemenea Raportul FRA „Provocările cu care se confruntă organizațiile societății civile care lucrează în domeniul drepturilor omului în UE”: <https://fra.europa.eu/en/publication/2018/challenges-facing-civil-society-organisations-working-human-rights-eu>. [↑](#footnote-ref-63)
64. Hotărârea din 18 iunie 2020, *Comisia/Ungaria*, C-78/18, EU:C:2020:476. [↑](#footnote-ref-64)
65. Ibid. punctul 133. [↑](#footnote-ref-65)
66. Comisia va propune măsuri pentru îmbunătățirea siguranței jurnaliștilor și pentru protejarea lor și a societății civile împotriva SLAPP, în cadrul Planului de acțiune pentru democrația europeană. Astfel cum a fost anunțat în programul său de lucru pentru anul viitor, Comisia va propune, la finalul anului 2021, o inițiativă împotriva abuzului de procedură care îi vizează pe acești actori. [↑](#footnote-ref-66)
67. Raportul FRA „Provocările cu care se confruntă organizațiile societății civile care activează în domeniul drepturilor omului”, op. cit. A se vedea, de asemenea, *Global Alliance of National Human Rights Institutions* (Alianța mondială a instituțiilor naționale din domeniul drepturilor omului, GANHRI), [Observațiile generale ale SCA](https://nhri.ohchr.org/EN/AboutUs/GANHRIAccreditation/General%20Observations%201/EN_GeneralObservations_Revisions_adopted_21.02.2018_vf.pdf), 2018SCA General Observations, p. 1. [↑](#footnote-ref-67)
68. INDO sunt organisme mandatate de stat, independente față de guvern, cu un mandat larg constituțional sau legal pentru protejarea și promovarea drepturilor omului. [↑](#footnote-ref-68)
69. <https://ganhri.org/nhri/>. [↑](#footnote-ref-69)
70. Cehia, Italia, Malta. [↑](#footnote-ref-70)
71. Estonia - programată pentru acreditare la sfârșitul anului 2020 - și România. [↑](#footnote-ref-71)
72. Austria, Belgia, Cipru, Slovacia, Slovenia și Suedia. [↑](#footnote-ref-72)
73. <https://nhri.ohchr.org/EN/AboutUs/Pages/ParisPrinciples.aspx>. Consiliul Europei pregătește de asemenea recomandări privind dezvoltarea și consolidarea unor instituții naționale în domeniul drepturilor omului eficiente, pluraliste și independente. [↑](#footnote-ref-73)
74. Acordarea statutului „A” înseamnă că INDO respectă pe deplin Principiile de la Paris, care constituie standardele internaționale pentru INDO în ceea ce privește promovarea și protejarea drepturilor fundamentale în mod efectiv și independent. [↑](#footnote-ref-74)
75. COM(2020)580. În concluziile sale cu privire la cartă din 2019, Consiliul a reamintit că „instituțiile naționale din domeniul drepturilor omului independente […] joacă un rol crucial în protejarea și promovarea drepturilor fundamentale și în asigurarea respectării cartei”, op. cit., punctul 22. [↑](#footnote-ref-75)
76. Studiu de fezabilitate privind sprijinul financiar în cazul litigiilor privind încălcarea democrației, a statului de drept și a drepturilor fundamentale, 28.8.2020: <https://ec.europa.eu/info/aid-development-cooperation-fundamental-rights/your-rights-eu/eu-charter-fundamental-rights/application-charter/studies-relating-charter_ro>. [↑](#footnote-ref-76)
77. ***„****Instruirea grupurilor specifice ar trebui să constituie o prioritate. Personalul organismelor naționale de promovare a egalității ar trebui avut în vedere pentru formare transnațională cu privire la utilizarea cartei. [...] Instruirea grupurilor specifice ar trebui să fie urmată de formare orizontală la nivel național, care să reunească actori relevanți care au primit anterior formare pentru grupuri specifice, pentru a identifica interconectările și a construi sinergii privind utilizarea cartei”.* Contribuția Equinet la Strategia Comisiei privind carta, op. cit. [↑](#footnote-ref-77)
78. <http://ennhri.org/wp-content/uploads/2019/11/Implementation-of-the-EU-Charter-of-Fundamental-Rights-Activities-of-NHRIs.pdf>. A se vedea de asemenea cele mai bune practici ale Poloniei, analiza consultării părților interesate, pagina 15. [↑](#footnote-ref-78)
79. <https://fra.europa.eu/ro/eu-charter>. A se vedea, de asemenea, Raportul FRA privind drepturile fundamentale pentru anul 2020. [↑](#footnote-ref-79)
80. Între 2009 și 2019, instanțele naționale au adresat Curții 5 038 de cereri de decizie preliminară. Dintre acestea, 576 (peste 11 %) conțineau întrebări referitoare la cartă. A se vedea Raportul FRA privind drepturile fundamentale pentru anul 2020. [↑](#footnote-ref-80)
81. Analiza consultărilor părților interesate, op. cit.; Raportul din 2019 al Comisiei cu privire la cartă, op. cit.; Raportul FRA privind drepturile fundamentale pentru anul 2020; Opinia FRA - 4/2018 din 24 septembrie 2018. <https://fra.europa.eu/sites/default/files/fra_uploads/fra-opinion-04-2018_charter-implementation.pdf>. [↑](#footnote-ref-81)
82. Rețeaua Europeană de Formare Judiciară, sprijinită de programul „Justiție” al UE, organizează schimburi între instanțele naționale și europene: <http://www.ejtn.eu/Exchange-Programme/>. [↑](#footnote-ref-82)
83. COM(2020)713. [↑](#footnote-ref-83)
84. [https://fra.europa.eu/ro/publication/2020/aplicarea-cartei-drepturilor-fundamentale-uniunii-europene-domeniul-legiferarii-si-al elaborării de politici la nivel naţional](https://fra.europa.eu/ro/publication/2020/aplicarea-cartei-drepturilor-fundamentale-uniunii-europene-domeniul-legiferarii-si). Toate informațiile referitoare la cartă vor fi puse la dispoziție pe un site web privind carta: <https://fra.europa.eu/ro/eu-charter>. [↑](#footnote-ref-84)
85. Raportul Comisiei din 2020 privind statul de drept, op. cit. [↑](#footnote-ref-85)
86. A se vedea Comunicarea Comisiei privind digitalizarea justiției în UE, COM(2020)710. [↑](#footnote-ref-86)
87. <https://e-justice.europa.eu/content_european_training_platform-37158-ro.do?init=true>. [↑](#footnote-ref-87)
88. Hotărârea din 20 septembrie 2016, *Ledra Advertising*, C-8-10/15 P și C-10/15, EU:C:2016:701. [↑](#footnote-ref-88)
89. Hotărârea din 18 iulie 2013, *Kadi*, C-584/10 P și C-595/10 P, EU:C:2013:518. [↑](#footnote-ref-89)
90. Orientările operaționale ale Comisiei din 2011 privind luarea în considerare a drepturilor fundamentale în cadrul evaluărilor de impact și pachetul privind o mai bună legiferare din 2015, care propune integrarea cartei în evaluarea impactului (instrumentul 28). [↑](#footnote-ref-90)
91. Adoptată în februarie 2020: <https://ec.europa.eu/info/publications/communication-shaping-europes-digital-future_ro> [↑](#footnote-ref-91)
92. Carte albă privind inteligența artificială - O abordare europeană axată pe excelență și încredere, COM(2020)65. [↑](#footnote-ref-92)
93. Consultările sunt inițiate pentru a informa cu privire la inițiativele Comisiei în temeiul normelor sale pentru o mai bună legiferare. A se vedea <https://ec.europa.eu/info/law/better-regulation/have-your-say_ro> și <https://ec.europa.eu/info/consultations_ro>. Comisia se bazează de asemenea pe datele furnizate de Agenția pentru Drepturi Fundamentale a UE, de apărătorii drepturilor omului, precum INDO, și de organismele de promovare a egalității, precum și pe informațiile colectate de organizații internaționale, precum Consiliul Europei, Organizația Națiunilor Unite și Biroul pentru Instituții Democratice și Drepturile Omului din cadrul Organizației pentru Securitate și Cooperare în Europa. [↑](#footnote-ref-93)
94. <https://data.consilium.europa.eu/doc/document/ST-12848-2020-INIT/ro/pdf>. [↑](#footnote-ref-94)
95. Orientările din 2015 privind analiza evaluărilor impactului pe care îl au inițiativele legate de comerț asupra drepturilor omului. [↑](#footnote-ref-95)
96. Instrumentul de asistență pentru preaderare (IPA) 2021-2027 va sprijini în continuare reformele în vederea conformității cu valorile și drepturile fundamentale ale UE și a alinierii progresive la normele, standardele și politicile UE. [↑](#footnote-ref-96)
97. Procedura este descrisă la articolul 28 din Regulamentul nr. 168/2007 de instituire a FRA, JO L 53, 27.2.2007, p. 1. [↑](#footnote-ref-97)
98. Legislația Uniunii care nu este conformă cu carta poate fi contestată în fața Curții. [↑](#footnote-ref-98)
99. Orientările Consiliului privind verificarea conformității cu drepturile fundamentale, Doc. 5377/15 din 20 ianuarie 2015. [↑](#footnote-ref-99)
100. În concluziile sale cu privire la cartă (op. cit.), Consiliul și-a reafirmat „angajamentul de a ține seama de orientările privind aplicarea cartei, inclusiv de orientările privind măsurile metodologice ce trebuie luate în scopul verificării compatibilității cu drepturile fundamentale la nivelul grupurilor de pregătire ale Consiliului și își exprimă disponibilitatea pentru analizarea unor modalități de utilizare mai eficientă a acestor orientări în cadrul grupurilor de pregătire ale Consiliului, inclusiv prin intermediul formărilor.” (punctul 10). Reprezentanța permanentă a Finlandei a organizat, în cooperare cu Secretariatul General al Consiliului și cu FRA, un curs de formare privind aplicarea cartei disponibil întregului personal și l-a recomandat tuturor președinților grupurilor de lucru ale Președinției viitoare. [↑](#footnote-ref-100)
101. Regulamentul de procedură al Parlamentului European – articolul 39. [↑](#footnote-ref-101)
102. JO L 123, 12.5.2016, p. 12-15. [↑](#footnote-ref-102)
103. <https://ec.europa.eu/info/aid-development-cooperation-fundamental-rights/your-rights-eu/eu-charter-fundamental-rights/application-charter/annual-reports-application-charter_ro>. [↑](#footnote-ref-103)
104. Directiva 2019/882. [↑](#footnote-ref-104)
105. Regulamentul 2019/1896,JO L 295, 14.11.2019, p. 1. Vor fi elaborate o strategie și un plan de acțiune privind drepturile fundamentale pentru a reglementa obligația Agenției Europene pentru Poliția de Frontieră și Garda de Coastă (Frontex) de a respecta carta. Un ofițer pentru drepturile fundamentale a fost desemnat pentru a contribui la strategie și pentru a monitoriza punerea în aplicare a acesteia. Vor fi recrutați observatori pentru drepturile fundamentale pentru a evalua respectarea drepturilor fundamentale în cadrul activităților operaționale ale Agenției. FRA sprijină Frontex cu privire la formarea observatorilor pentru drepturile fundamentale. [↑](#footnote-ref-105)
106. Eurobarometrul special 487b. [↑](#footnote-ref-106)
107. Analiza consultărilor părților interesate, p. 31. [↑](#footnote-ref-107)
108. 14 din cele 22 de autorități locale care au răspuns la consultările specifice au afirmat că realizează activități de sensibilizare cu privire la drepturi, analiza consultărilor părților interesate, p. 42. [↑](#footnote-ref-108)
109. A se vedea, de asemenea, FRA (2020) „Ce înseamnă drepturile fundamentale pentru cetățenii UE”, pagina 48: *„Pentru a lua decizii informate, cetățenii ar trebui să aibă acces la informații privind drepturile lor, precum și la proceduri accesibile pentru a formula cereri și plângeri”.* [↑](#footnote-ref-109)
110. <https://fra.europa.eu/en/event/2020/fundamental-rights-forum-2021>. [↑](#footnote-ref-110)
111. COM(2018)5446. [www.dearprogramme.eu](file:///\\net1.cec.eu.int\JUST\C\2\Fundamental%20Rights%20Policies\Charter%20Strategy%202020-2030\Charter%20Strategy%20Communication\ISC\Post%20ISC%20version\www.dearprogramme.eu). [↑](#footnote-ref-111)
112. A se vedea Concluziile Consiliului cu privire la cartă, op. cit., punctul 14. [↑](#footnote-ref-112)